Ka yone nako eo, monna mongwe wa Momoseleme e bong Azis, yo o tswang kwa Padang, Sumatra Bophirima, o ne a kwalela ofisi ya lekala a kopa thuso ya go ithuta Baebele. Azis o ne a kile a rutiwa ke babulatsela ba ba neng ba tswa Australia ka dingwaga tsa bo1930 mme ka ntlha ya puso ya Bajapane, a se ka a tlhola a ba bona gape. Nako nngwe o ne a bona bukana e e gatisitsweng ke Basupi ba ga Jehofa. O ne a kwala jaana: “E rile ke bona aterese ya kwa Jakarta mo bukaneng eno, ke ne ka utlwa ke kgothala!” Ofisi ya lekala ga e ya ka ya senya nako mme ya romela molebedi wa potologo e bong Frans van Vliet kwa Padang. O ne a fitlhela Azis a setse a reretse moagelani wa gagwe e bong Nazar Ris, modiredipuso mongwe yo o neng a nyoretswe boammaaruri. Banna bano le ba malapa a bone ba ne ba amogela boammaaruri. Mokaulengwe Azis e ne ya nna mogolwane yo o ikanyegang. Nazar Ris e ne ya nna mmulatsela yo o kgethegileng, mme gone jaanong bontsi jwa bana ba gagwe ke Basupi ba ba tlhagafetseng.